钦定古今图书集成/明伦汇编/闺媛典/第336卷 > 内尚书陈瑞贞
## 钦定古今图书集成/明伦汇编/闺媛典/第336卷 > 内尚书陈瑞贞

按《番禺县志》：“陈二妹，字瑞贞，仲裕女也。在乳不啼，晬
日设物，则左取印，右取笔，家人知为不凡。甫能言，窥
父书，因指数字教之，异日不忘。比长，女工过目辄晓，
闻爱亲敬长之言，必反复致问。《孝经》《内则》《列女传》《女
诫》诸书，皆潜心讲究，足迹未尝至中门。洪武初，设内
六尚书事，诏选民间淑女分司，陈被选入见，即令兼”
之。善《六书》，知大义，宫嫔咸师事焉。二十四年命为司
彩归省，仍给禄养其家。既归，阃范严肃，子侄罕得见。
有司候馈，皆辞却之。文皇即位，以陈熟知典故，召复
原职。以病终于宫。帝后为之涕泣，遣中使护丧归葬
于陈家村香子山。